Camuggi FC

U **Camuggi FC** (*Camogli FC* in italian) u l'é üna squaddra de zögu du balun da sitè de Camuggi, titulu spartiu cu'a squaddra du sircundaiu, a Golfo Paradiso Pro Recco Camogli Avegno, nasciüa da l'üniun cu'üna vegia squaddra camuginn-a.

## Storia
### E urigini a Camuggi e aa Rüa
U zögu du balun a l'é arivou a Camuggi finn-a da l'imprinsippiu du Növesentu o, armenu, e doppu da Primma Guera Mundiale. In te üna mainea scimile a quante u l'é capitou a Zena, u növu zögu u l'é stetu spunciou daa prezensa de mainè ingleixi, che ean ormezzè in tu portu de Camuggi. Ai 14 de dixembre du 1918 a Rapallu u gh'é stetu ün incuntru a trei tra e squaddre de Lavagna, de Camuggi e quella mesccia de Rapallu e Santa Margaita. Pasou di anni, ai 10 de marsu a squaddra de Camuggi a l'ha inaugürou u sö campu da zögu, ch'u l'ea da vixin a l'Istitütu Nauticu d'ancö, zügandu cuntra a US Lavagnese, ch'a s'é turna scuntrà cu'u Camuggi ai 30 d'arvì. Ai 16 de nuvembre du 1930 u Cotonificio Olcese (ch'u l'ea de lungu a Lavagnese), u l'ha zügou turna a Camuggi, ma stavotta cuntra üna furmasiun da Rüa, mensünà de votte cumme G.S. Audace Sport Ruta e de atre cumme S.S. Dopolavoro Ruta.

### AS Camogli

Immaggine:AS Camogli.jpg|U stemma de l'AS Camogli
Immaggine:ASD Avegno Calcio.jpg|ASD Avegno Calcio
Immaggine:Golfo Paradiso ACD.png|Stemma du Golfo Paradiso ACD
Teriasca (Sori) - Campo sportivo Rio Cortino.jpg|U campu spurtivu de Teiasca, Soi

Sciben che u zögu du balun u fuise d'interesse pe'i figiö de Camuggi, e squaddre du postu han avüu de lungu quarche prublema a vegnì ciü forti. Pe primma cosa u ghe mancava di veri campi da zögu, scicumme ch'u nu gh'ea de staddiu ma sulu che di teren nu guei de qualitè, pe finì de spessu in ti campi vixin. De ciü, pe'i camugin u l'ea ben impurtante a pallanöu, cu'a Rari Nantes ch'a l'à duminou stu sport tra i anni Trenta e Sinquanta e, ancun de doppu, cun de anè bunn-e in ta mascima serie. In ciù a Camuggi, u gh'ea ascì de squaddre ben ciü impurtanti, cumme u Rapallo Ruentes e a Sammargheritese, l'Entella, a Lavagnese e u Sestri Levante in tu Tigülliu e u Zena e u Doia ciü a punente. Stu meximu destin u l'é tucou finn-a ae atre squaddre du Gurfu Paradizu, cumme a Pro Recco du zögu du balun. Pe de ciü, u l'é prubabile ch'u ghe fuise ancun de atre squaddre, che raprezentavan de scöe, de urganizasiuin, u doppulavuru de de impreize e da Sucietè de Mutuu Sucursu, cuscì che nu gh'ea üna squaddra a raprezentà stu teritoiu ma se furmava de votta in votta üna delegasiun pe zügà de partie cuntr'ae sucietè di cumüni vixin.

A ogni moddu, in tu 1976 u l'é stetu fundou ufisialmente l'Associazione Sportiva Camogli, sucietè iscrita au CONI e aa FIGC e dai sö culuri ch'ean u giancu e u neigru, de solitu missi in te üna maggia a bande verticali. A squaddra, cha dau 2006 a l'ha cangiou de numme da AS Camogli in ASD Camogli, a l'é arivà in tu campiunou de Prumusiun in tu 2011 (segundu livellu regiunale e settimu livellu nasiunale d'alantù in tu scistema du zögu du balun in te l'Italia) doppu di anni in ti campiunè de categurie ciü basse. Mentre che a furmasiun giancu-neigra a zugava in tu Staddiu Teiasca de Soi, in tu meximu annu a ASD Avegno, dae divize giancu-blö e fundà du 1998, a l'ea arivà in tu campiunou de Primma Categuria (u livellu apenn-a ciü bassu), zügandu a Rapallo. Tütte due e squaddre sun sciurtie cun quarche dificultè a sarvà a categuria ma, pe'i prublemi cu'e finanse che gh'ean alantù e u bezögnu de rinfursà u scistema du zögu pe'i figiö, in ta stè du 2012 l'han decizu de mette insemme e sö forse. Cu'a pruclamasiun feta ai 21 de zügnu du 2012 u l'é stetu dunca fundou l'ASD Camogli-Avegno Golfo Paradiso.

### Rutese
Pasou i tempi de l'Audace Sport Ruta, in te sta frasiun u l'é stetu fundou a Rutese. Sta furmasiun a l'é andeta avanti finn-a in ti anni Nuvanta, quand'u s'é decizu pe'a fuxun cu'a sucietè Carlo Grasso de Rapallu, pe inandià cuscì l'U.C. Grassorutese. St'üniun, daa diviza giana e blö, a l'é andeta ciütostu ben, zügandu pe sei stagiuin, dau 1996 au 2002, in tu campiunou de l'Ecelensa, a mascima divixiun pe'a regiun. A ogni moddu, pasou sti tempi (a partì da ün spareggiu persu ai riguì a Zena cuntr'au Puntedeximu), a squaddra de Rapallu a l'é turnà au sö vegiu numme, mentre aa Rüa u s'é ciantou lì de zügà au balun in moddu stabile.

### ASD Camogli-Avegno
A növa squaddra a s'é prezentà au campionatu de Prumusiun vestia de giancu-neigru e de giancu-blö, tinte de due squaddre de primma, creandu ün stemma cu'a campann-a de l'Avegnu (ch'a reciamava a tradisiun de campann-e du postu) cu'a futugrafia du Castellu du Dragun de Camuggi. U numme, ch'u fava de riferimentu a ün teritoiu ciü esteizu, pe reciamà ciü gente è ascì ün tentativu pe tià drentu a scöa de balun de l'ACD Golfo Paradiso de Soi, ün prugettu che a l'imprinsippiu u nu l'ha funsiunou.

In tu campionu 2012-2013, dau Staddiu Teiasca de Soi, u Camuggi-Avegnu u l'ha zügou cuntra e squaddre du girun B, che l'andavan da Büzalla a Casternövu Magra. A squaddra a l'ha finiu au sestu postu, a sulu che ün puntu dai playoff arivè, propiu a l'ürtima giurnà, daa Bolzanetese Virtus in tu scuntru direttu. Pe cuntra, in te l'annu doppu, a squaddra a l'é finia a sulu che ün puntu de ciü de l'ürtima clascificà, u Colli Di Luni de Casternövu Magra. Finiu dunca ai playout, u Camuggi-Avegnu u l'é però pasou e, in tu 2014-2015, u l'ha finiu megiu a stagiun, au settimu postu cun 41 punti e üna diferensa de gol de 0, luntan tantu dai playoff che dai playout.

### A fuxun du Golfo Paradiso

Pro Recco Calcio 1913.png|Stemma du Pro Recco Calcio 1913
Recco - Stadio San Rocco, stemmi.jpg|Stemmi de vege squddre in tu staddiu de Reccu
ASD Golfo Paradiso Pro Recco Camogli Avegno.png|Stemma de l'ASD Golfo Paradiso PRCA
Recco - Stadio San Rocco, Golfo Paradiso PRCA - Bogliasco (1).jpg|A partia Golfo Paradiso PRCA - Bogliasco, in tu staddiu de Reccu

U l'ea però arivou u tempu de ün prugettu ciü esteizu: aa fin u Camuggi-Avegnu u l'ha truvou de accordu cu'a scöa de balun du Golfo Paradiso de Soi e cu'a Pro Recco Calcio du 1913. De stu moddu, a squaddra a l'ha cumensou a zügà in sce ün campu ciü vixin e adattu ai sö bezögni, u Staddiu San Roccu de Reccu, ciü che a mette insemme üna scöa de balun ciü grande, fetu ch'u l'ha arangiou ascì e sustanse da sucietè.

In tu 2015 l'ASD Golfo Paradiso Pro Recco Camogli Avegno a l'ha dunca cumensou a zügà in ta Prumusiun.

### A rifundasiun
In ta zona u nu l'é mai mancou a què-a du balun in ti zuveni. A prupoxitu, u se ricorda de quande, ai 19 de frevà du 2018, de scöe du Tigülliu ciü e due superiuri de Camuggi, l'Istitütu Marco Polo e u Nauticu San Giorgio/Cristoforo Colombo, se sun scuntrè in tu Staddiu Riboli de Lavagna, cun ciü du 50% di stüdenti de sti sciti ch'u l'aiva schittou a scöa, e u tüttu u l'é finiu pe l'interventu de forse de l'urdine. 

In tu 2024, pasou di anni da quande u Golfo Paradiso PRCA u l'ea restou l'ünicu riferimentu in tu zögu du balun pe Camuggi, u l'é stetu aa fin fundou üna növa squaddra. U Camuggi FC, cu'a diviza gianca e neigra e cumme simbulu u prufì du campanin da Baxilica, u l'é nasciüu grassie a ün acordu cu'u Golfo Paradiso, perché u servisse cumme satelite e centru pe mette insemme i figiö de l'under 25. In ta sö primma stagiun a növa squaddra a l'ha zügou in tu girun de Tersa Categuria (u livellu ciü bassu pe'u zögu de balun in te l'Italia) de Ciavai. Lì drentu u l'ha truvou l'Arenelle de Lavagna, u Borgorotondo de Vaize, u Carascu, u Carlo Grasso de Rapallu, u Deiva, l'Entella Chiavari 1915 (da nu cunfunde cu'a ben ciü famuza Virtus Entella), a squaddra B du Muconexi, u Nuxegu de Santa Margaita, a Polisportiva Leivese, u Portofino '84, u Real Betti de Rapallu e u Val d'Aveto. In te stu campiunou, guagnou dau Real Betti, u Camuggi u l'ha finiu au deximu postu cun 23 punti.

## Notte


## Bibliugrafia
* 

## Ligammi de föa
* 
* 

Categorîa:Camuggi
Categorîa:Squàddre de balón in Ligùria